Uttaksbeskatning av næringsseksjon (skatteloven § 5-2 )
Dato: 2004-08-17

Sammendrag: Han eier også en næringsseksjon som han leier ut. Næringsseksjonen er ført i regnskapet til advokatforretningen. Han ønsker nå å føre den i et eget regnskap og spurte i den forbindelse om dette kan medføre uttaksbeskatning. Skattedirektoratet la til grunn at det ikke ville skje noen reell endring i hans bruk av næringsseksjonen og at det derfor ikke var hjemmel for uttaksbeskatning etter skatteloven § 5-2.

Innsenders fremstilling av faktum og jus På bakgrunn av de innsendte opplysninger legges det til grunn at skattyter er advokat og driver egen advokatforretning som enkeltpersonforetak. Han eier også en næringsseksjon som han leier ut. Denne er ført som eiendel i advokatforretningen. Han har gått av med alderspensjon. Han har redusert helse, men opprettholder stadig sin advokatbevilling og påtar seg et og annet oppdrag. En uforholdsmessig stor del av hans advokatinntekt går til dekning av revisjonshonorar. Av den grunn ønsker han å trekke ut utleien av næringsseksjonen fra advokatregnskapet og føre dette i et eget regnskap fra og med regnskapet for 2004. Skattyter ber om en forhåndsuttalelse på om det vil skje uttaksbeskatning for differansen mellom seksjonens salgsverdi og bokført verdi ved nevnte endring av regnskapsføringen. Skattedirektoratets vurderinger Skattedirektoratet skal i det følgende avgjøre om skattyter vil bli uttaksbeskattet etter skatteloven § 5-2 dersom han ikke lenger fører utleien av en næringsseksjon i regnskapet til skattyters advokatforretning. Etter skatteloven § 5-2 anses som skattepliktig inntekt ”fordel ved uttak til egen bruk og gaveoverføring…. av formuesgjenstand, vare eller tjeneste….” Slik vi forstår det planlegger skattyter ikke noen annen endring enn å endre regnskapsføringen av næringsseksjonen. Næringsseksjonen skal fortsatt leies ut på samme måte som før. Det har ikke skjedd noen reell endring i skattyters bruk av seksjonene og dermed ikke noe skattepliktig uttak. Konklusjon Skattyter skal ikke uttaksbeskattes etter skatteloven § 5-2 ved en endring av regnskapsføringen for næringsseksjonen som han leier ut.